**EWOBOX (logo) – interview s EVVO organizáciou**

*Zdroj: Enviromagazín č. 5/2020*

*Zaoberá sa vaša organizácia environmentálnou výchovou, vzdelávaním a osvetou (EVVO)? Chýbajú vám údaje o realizácii environmentálnej výchovy (EV) na Slovensku? Cítite potrebu aktívnej spolupráce a výmeny informácií v tejto oblasti? Ste malá organizácia a chcete dať o sebe vedieť? Vstúpte do EWOBOXu a staňte sa súčasťou diania v EV.*

**Prečo sa potrebujeme?**

Na Slovensku dlhodobo chýbajú systematicky zbierané údaje o EV. Databáza informácií pre potreby každodennej praxe, riadenia alebo výskumu, z ktorej môže čerpať a profitovať každý. A práve tu vidíme jednu z úloh EWOBOXu – postupne skladať celkový obraz o EV, vytvárať zázemie a priestor pre environmentálnu výchovu. Ponúkať platformu na stretnutia a prepájanie organizácií v internetovom priestore.

Bez účasti samotných aktérov, teda aj vás, to nie je možné! **Spolu však môžeme byť silným hlasom pre EV**. Majme na mysli, že kvalitné údaje a informovanosť o aktuálnom stave či dianí nám umožnia vzájomne rásť a zvyšovať kvalitu environmentálnej výchovy na Slovensku. Ste jedným dielikom puzzle a stavba celkového obrazu o EV je našou spoločnou výzvou aj zásluhou.

**Čo získa naša organizácia?**

Stanete sa súčasťou siete ľudí, organizácií a informácií o EV v kooperatívnom **win-win** vzťahu, výhodnom pre všetky zúčastnené strany. Zaregistrujte vašu organizáciu do EWOBOXu, pravidelne informujte a zdieľajte vašu činnosť prostredníctvom vybraných rubrík. Čerpajte z databázy údajov a kontaktov, inšpirujte sa, nadväzujte partnerstvá, prezentujte sa cieľovým skupinám. Základným princípom portálu je **rovnováha**. Čím viac do neho dáte, tým viac z neho dostanete.

**Ako priložíme ruku k dielu?**

Jednoducho. Položte ju na myš. Kliknite na [www.ewobox.sk](http://www.ewobox.sk) a zaregistrujte sa ako bežný užívateľ portálu. Doplňte svoj profil o pár ďalších informácií a získajte status „skúsený“. Vďaka tomu sa vám otvorí možnosť vytvoriť organizáciu v EWOBOXe. Vyplňte elektronický formulár (logo, názov, popis, kontaktné údaje) a vaša organizácia je tam. Stávate sa spolutvorcom obsahu, ktorý môžete publikovať pod hlavičkou organizácie, ergo ako „profesionál“. Súčasne vystupujete ako admin organizácie, čo znamená, že môžete pripojiť všetkých kolegov registrovaných v EWOBOXe.

**Čo máme k dispozícii?**

Ako „profesionáli“ venujúci sa environmentálnej výchove máte otvorené všetky priestory a možnosti EWOBOXu, napríklad:

* nastaviť zasielanie noviniek podľa vlastných preferencií a oblastí záujmu;
* spolutvoriť obsah pridávaním článkov, udalostí, zdrojov, výziev;
* prezentovať ponuku envirovýchovných aktivít organizácie;
* priebežne dokumentovať envirovýchovnú činnosť organizácie;
* tvoriť profilovú stránku organizácie v EWOBOXe;
* bezplatný prístup k súčasným aj plánovaným nástrojom a aplikáciám (napr. tvorba formulárov, úprava profilovej stránky na mieru organizácie, štatistické nástroje);
* požiadať o nadštandardné služby priamo na info@ewobox.sk (napr. o vytvorenie zložitejšej štruktúry profilu organizácie, automatickú synchronizáciu dát so stránkou vašej organizácie).

**Čo môžeme publikovať?**

Okrem stálej ponuky organizácie môžete informovať a dokumentovať svoju činnosť v EV prostredníctvom nasledujúcich rubrík: ČLÁNKY – krátke správy, reportáže, odborné články či recenzie. UDALOSTI – upozornenia na blížiace sa alebo prebiehajúce akcie (výstavy, festivaly, konferencie, semináre a pod.) s uvedením miesta a dátumu realizácie. VÝZVY – upútavky na zapojenie sa do projektu, súťaže či kampane. ZDROJE – prezentácia publikácií, metodík a materiálov.

**Kde sú hranice?**

EWOBOX vnímame ako neobmedzený priestor pre všetky pohľady, témy a názory, pretože environmentálna výchova sa nedá zaškatuľkovať ani zavrieť do boxu. Je preto dôležité rešpektovať cudzí názor, ewoboxovať férovo, dodržiavať etický kódex a zásady slušného správania.

V ďalšej časti rozhovoru zapojíme programátorov vašej organizácie a naznačíme možnosti prepojenia vášho webu s EWOBOXom. V  prípade zvedavých otázok sme vám k  dispozícii na mailovej adrese info@ewobox.sk.

EWOBOX sa realizuje vďaka podpore a spolupráci zhruba dvadsiatky štátnych a  mimovládnych organizácií pôsobiacich v oblasti environmentálnej výchovy naprieč rezortami.

**Text:** pracovný tím EWOBOXu